ส่วนที่ 1

ข้อมูลสรุป (Executive Summary)

-   บริษัท บริการเชื้อเพลิงการบินกรุงเทพ จำกัด (มหาชน) หรือ Bangkok Aviation Fuel
    Services Public Company Limited (“BAFS”)
    เป็นบริษัทเพียงรายเดียวที่ได้รับอนุมัติจากรัฐบาลไทยให้จัดตั้งขึ้นเมื่อ 22 พฤศจิกายน 2526
    เพื่อดำเนินธุรกิจจัดเก็บและให้บริการเติมน้ำมันเชื้อเพลิงแก่อากาศยานทุกเที่ยวบิน ณ
    ท่าอากาศยานดอนเมืองอย่างครบวงจร ทั้งระบบคลังน้ำมันอากาศยาน (Depot)
    ระบบส่งน้ำมันอากาศยานผ่านท่อแบบ Hydrant (Hydrant) และระบบเติมน้ำมันอากาศยาน
    (Into-plane)

-   ณ 30 ธันวาคม 2526 บริษัทฯ จัดตั้งขึ้นด้วยทุนจดทะเบียน 80 ล้านบาท และ ณ 28 กันยายน
    2538 ได้จดทะเบียนแปรสภาพเป็นบริษัทมหาชน พร้อมทั้งเพิ่มทุนจดทะเบียนเป็น 340 ล้านบาท
    และต่อมาเมื่อวันที่ 20 พฤษภาคม 2548 ได้เพิ่มทุนจดทะเบียนเป็น 425 ล้านบาท
    โดยปัจจุบันเรียกชำระแล้ว 424.998 ล้านบาท

-   ณ 28 กันยายน 2549
    ได้มีการย้ายท่าอากาศยานนานาชาติของไทยจากท่าอากาศยานดอนเมืองไปยังท่าอากาศยานสุวรรณภูมิ
    ซึ่งบริษัทฯ และบริษัทย่อยเป็นผู้ให้บริการอย่างครบวงจร ทั้งระบบคลังน้ำมันอากาศยาน
    (Depot) ระบบส่งน้ำมันอากาศยานผ่านท่อแบบ Hydrant (Hydrant)
    และระบบเติมน้ำมันอากาศยาน (Into-plane) เช่นเดียวกับที่ท่าอากาศยานดอนเมือง

-   ปัจจุบัน ผู้ถือหุ้นรายใหญ่ประกอบด้วย บมจ. การบินไทย บมจ. ท่าอากาศยานไทย
    และบริษัทผู้ค้าน้ำมันรายใหญ่ ได้แก่ บมจ.ปตท. บมจ. เอสโซ่ ประเทศไทย บจก.
    เชลล์แห่งประเทศไทย บจก. เชฟรอน (ไทย) บจก. แอร์ โททาล (ประเทศไทย) และ
    ExxonMobil Aviation Inc.

-   บริษัทฯ ให้บริการเติมน้ำมันอากาศยานแก่เครื่องบินของสายการบินต่างๆ
    ในท่าอากาศยานดอนเมือง และท่าอากาศยานสุวรรณภูมิ โดยผู้ว่าจ้าง คือ
    บริษัทผู้ค้าน้ำมันต่างๆ ซึ่งส่วนใหญ่เป็นผู้ถือหุ้นของบริษัทฯ (สายการบินที่บริษัทฯ
    ให้บริการเติมน้ำมันจะเป็นลูกค้าของบริษัทผู้ค้าน้ำมันเหล่านี้) โดยน้ำมันเชื้อเพลิงที่บริษัทฯ
    เติมให้แก่เครื่องบินจะถูกจัดเตรียมและส่งมอบ
    โดยบริษัทผู้ค้าน้ำมันซึ่งจะส่งน้ำมันเชื้อเพลิงมาเก็บรักษาที่คลังน้ำมันอากาศยานของบริษัทฯ ทั้งนี้
    รายได้ของบริษัทฯ
    จากการบริการเติมน้ำมันให้แก่สายการบินจะได้รับในรูปของเงินเหรียญสหรัฐ
    ซึ่งจะได้รับชำระจากบริษัทผู้ค้าน้ำมันที่เป็น ผู้ว่าจ้าง

-   บริษัทฯ ได้รับการรับรองระบบคุณภาพมาตรฐานสากล ISO 9001 Version 2000
    โดยสถาบันรับรองนานาชาติ บูโร เวอริตัส (BVQI)
    รับรองว่าเป็นบริษัทที่ให้บริการที่มีคุณภาพได้มาตรฐานสากล ตั้งแต่วันที่ 8 กุมภาพันธ์ 2545
    เป็นต้นมา
    และได้รับรางวัลสถานประกอบการดีเด่นด้านความปลอดภัยอาชีวอนามัยและสิ่งแวดล้อม
    ระดับประเทศ 5 ปีซ้อน ตั้งแต่ปี 2544 - 2548

-   ในการประกอบธุรกิจของบริษัทฯ บริษัทฯ มีปัจจัยความเสี่ยงทางธุรกิจ
    ความเสี่ยงจากการดำเนินงาน และความเสี่ยงทางการเงิน
    ดังรายละเอียดในหัวข้อปัจจัยความเสี่ยง

-   ผลประกอบการปี 2549 บริษัทฯมีกำไรสุทธิ 461.47 ล้านบาท สูงกว่ากำไรสุทธิปี 2548 ที่
    417.57 ล้านบาท ร้อยละ 10.5
    ทั้งนี้เป็นผลมาจากการเติบโตของปริมาณน้ำมันที่ให้บริการในอัตราร้อยละ 5
    ซึ่งเป็นอัตราการเติบโตตามปกติของธุรกิจการบิน
    และการเปิดใช้อย่างเป็นทางการของท่าอากาศยานสุวรรณภูมิตั้งแต่วันที่ 28 กันยายน 2549
    ซึ่งบริษัทฯ มีส่วนแบ่งการตลาดสำหรับการให้บริการเติมน้ำมันอากาศยานสูงถึงร้อยละ 90
    โดยในช่วงไตรมาส 4 ของปี 2549 นั้น จำนวนเที่ยวบิน ผู้โดยสาร
    และการขนส่งสินค้าปรับตัวเพิ่มขึ้น
    จึงส่งทางบวกต่อการปรับตัวขึ้นของรายได้ค่าบริการของบริษัทฯ
    ประกอบกับการปรับขึ้นอัตราค่าบริการเติมน้ำมันอากาศยานที่ท่าอากาศยานดอนเมืองจาก 2.58
    เซนต์ต่อแกลลอน เป็น 2.74 เซนต์ต่อแกลลอนในวันที่ 1 กรกฎาคม 2549 และปรับขึ้นเป็น 6
    เซนต์ต่อแกลลอนในวันที่ 1 ธันวาคม 2549 ตามลำดับ
    ส่งผลให้อัตราค่าบริการเติมน้ำมันโดยเฉลี่ยของบริษัทฯ ที่ท่าอากาศยานดอนเมืองสูงกว่าปี
    2548 ที่ผ่านมาประมาณร้อยละ 132.6

-   ณ สิ้นปี 2549 บริษัทฯ และบริษัทย่อยมีสินทรัพย์รวม 7,508.70 ล้านบาท
    เพิ่มขึ้นจากปีก่อนในอัตราร้อยละ 12.9 และมีหนี้สินรวม 4,842.21 ล้านบาท
    เพิ่มขึ้นในอัตราร้อยละ 14.9 คิดเป็นอัตราส่วนหนี้สินต่อทุน 1.82 : 1 เท่า อย่างไรก็ดี
    บริษัทฯ มีนโยบายที่จะดำรงอัตราส่วนหนี้สินต่อทุนดังกล่าวไม่ให้เกิน 2 ต่อ 1 เท่า
    เพื่อรักษาความมั่นคงของฐานะการเงินของบริษัทฯ
    และอัตราส่วนหนี้สินต่อทุนมีแนวโน้มลดลงหลังจากบริษัทฯ
    มีรายได้ที่เพิ่มขึ้นจากการให้บริการที่ท่าอากาศยานสุวรรณภูมิในอนาคต